Interessant soos dit ook al mag klink, is dit 'n uitgemaakte saak dat hierdie slegs 'n legende is,4 en dat die AGB 'n lang en moeisame pad moes stap tot waar die finale teks van die belydenis aanvaar is. Elkeen van die artikels wat daarin opgeneem is, is die uitdrukking van 'n lang en ingewikkelde pad waardeur die kerk dit wat kern is tot die Christelike geloof moes bepaal. Die belydenis is verder ook nie die resultaat van een individu se oordenkinge nie, maar dié van die Westerse kerk in sy geheel.5
Die tweede verstaan van die naam is wel sinvoller, daarin dat, alhoewel die Apostels nie elkeen verantwoordelik was vir 'n artikel nie, die leringe van die Apostels wel die basis vorm vir die leerstellings opgeneem in die AGB. Daarom kan dit tereg die Apostoliese Geloofsbelydenis genoem word, want die leer van die Apostels, soos vervat in die Skrif, en veral die Nuwe Testament, is die fondament daarvan. Tegelyk bind dit dan ook die kerk wêreldwyd aanmekaar in die belydenis van hierdie waarhede, as uitdrukking van die eenheid van die liggaam van Christus in die waarheid soos deur die Apostels oorgelewer.6
Die AGB het natuurlik sy wortels in die onderrig van die nuwe dooplidmate van die kerk. Dr. Willie Jonker verduidelik soos volg:
Belydenisskrifte verskil van die oud-kerklike simbole daarin dat dit 'n samevatting van die essensiële inhoud van die Christelike geloof gee. Dit was nie die doel van die oud-kerklike simbole nie. Hulle was eintlik bedoel om in die liturgie gebruik te kan word. Daarom is dit 'n uitbreiding van die trinitariese doopformule wat as 'n persoonlike geloofsbelydenis geformuleer is.7
Soos vantevore alreeds aangedui, het die vroeë kerk nie die weelde van die Bybel gehad nie. Amptelik was daar wel die Ou Testamentiese geskrifte, en die briewe wat die Apostels aan die gemeentes geskrywe het, maar van 'n volledige Bybel soos ons dit vandag ken, was daar geen sprake nie. Hierdie toedrag van sake het 'n baie groot uitdaging aan die kerk gestel: hoe word nuwe bekeerlinge geleer wat die waarheid van die Christelike geloof is? Die antwoord was onder andere geleë in die sogenaamde "symbols", herkenningstekens, en dan veral die Ou Romeinse Simbool (RS) (Old Roman Symbol).8
Hierdie RS is 'n 2de eeuse "belydenis", wat gebaseer is op die sogenaamde "rules of faith", of dan "maatstawwe van geloof" wat gebruik is om die nuwe lidmate in te lei in die gemeenskap van gelowiges. Rufinus se verklaring van die belydenis het hierdie RS gebruik,9wat tot 'n groot mate die kern van die twaalf artikels van die AGB vervat het. 'n Vergelyking tussen die RS en die AGB se finale vorm wys dit vir ons baie mooi.10